Arthur Petrogalli

Arthur Petrogalli (známy aj ako prof. Artur Petrogalli, Artúr Petrogalli) – (* 5. január 1850, Vajsková – † 14. február 1894, Trenčín) bol prírodovedec, pedagóg, botanik a zoológ – entomológ maďarského pôvodu, ktorý mal význam ako prieskumník entomofauny a prírodných pomerov okolia Trenčína.

 Rodina 
 otec Jozef Petrogalli
 matka Mária rod. Oberlandová
 syn Oskár Petrogalli
 manželka Lujza rod. Hulleyová

 Životopis 
Narodil sa v obci (Vajsková v okrese Brezno nad Hronom. Po skončení základnej školy navštevoval gymnázium v Trnave a potom v Banskej Bystrici, kde maturoval v roku 1868. 
Po maturitách študoval na univerzitách v Budapešti a potom vo Viedni, kde úspešne ukončil štúdium v roku 1871. Následne pracoval v rokoch 18711873 ako stredoškolský profesor prírodopisu, matematiky a fyziky na gymnáziu v Banskej Bystrici, neskôr od roku 1873 v Arade a v rokoch 1885 až 1894 v Trenčíne. Počas svojho pôsobenia v Trenčína bol aktívnym členom takmer všetkých spolkov, ktoré tu fungovali. Od 1. októbra 1885 vykonával funkciu druhého tajomníka Prírodovedného spolku župy Trenčianskej a od 26. 10. 1886 sa stal jeho tajomníkom. Túto funkciu zastával 8 rokov.

Zomrel pomerne mladý 14. februára 1894 v Trenčíne.  

 Entomologické aktivity 
Vo svojej funkcii, ako tajomník prírodovedného spolku mal viacero prednášok, v ktorých mal schopnosť výrazne upútať svojich poslucháčov. Robil výskumné botanické i zoologické práce priamo v teréne a svoje poznatky a zistenia publikoval v ročenkách Prírodovedného spolku, ale i v iných časopisoch, ako napr. v Správach trenčianskeho hlavného gymnázia. Mal veľmi široký záujem o odbornú problematiku. Jeho práce mali charakter popisov ciest do rôznych oblastí Slovenska, hlavne tých, ktoré boli prírodovedecky zaujímavé. Známy je ako autor opisov prírodovedných lokalít, najmä Kremnice, Harmanca, Sitna a Trenčína. Zozbieral a publikoval údaje o mnohých radoch hmyzu a zaoberal sa aj botanikou. Jeho prírodovedné publikácie sa týkajú hlavne radu Hemipter, ako i iného hmyzu a mäkkýšov z Trenčianskej, Zvolenskej i Tekovskej župy. Bol významným popularizátorom prírodovedy a ako učiteľ vzbudil značný záujem o tento odbor i vo svojich žiakoch, z ktorých jedným bol. napr. i matrikár Jozef Laco, významný slovenský entomológ – coleopterológ.
Kde je jeho entomologický zbierkový materiál mi nie je známe.

 Zdroje informácií o autorovi 
 Janovszky, L.: 1893 – 94, Petrogalli Arthur. Értesitö a trencséni Kir. kath. fögymnasium 1893 – 1894 tanévéröl: 8 – 14.
 Hrabovec, I.: 1960, Prírodovedný spolok župy Trenčianskej (1877 – 1911). In: Biol. práce SAV, Vyd. SAV, Bratislava, (Petrogali, A.: 48 – 49).
 Derksen, W., Scheiding – Göllner, U.: 1968, Index litteraturae entomologicae. Nemecký entomologický ústav Nemeckej akadémie vied, Eberswald bei Berlin. Serie II., Bd. III. (M – R): 528 pp., Berlin (od roku 1864 do roku 1900), (Petrogalli, A., 271).     
 Okáli, I.: 1977: Prírodovedný spolok župy Trenčianskej a jeho prínos k entomologickému výskumu Slovenska. In: Zborník referátov zo seminára k 100. výročiu založenia Prírodovedného spolku župy Trenčianskej a múzea v Trenčíne, Trenčín, 36: (Zoznam entomologických prác A. Petrogalliho).
 Mikuš, M.: 1983, Prírodovedci Trenčianskeho okresu v minulosti. Trenčín, Trenčianske múzeum, nestránkované, (60 ss), heslo: PETROGALLI ARTUR prírodovedec (1850 – 1894).                           
 Koleška, Z.: 1989, Petrogalli Artur. In: Seznam biografií čs. entomologů. Zprávy Čs. spol. ent. při ČSAV, Praha, 25, 395 – 396.     
 Gaedike, R. & Groll, E. K. eds. 2001, Entomologen der Welt (Biografien, Sammlungsverbleib). Datenbank, DEI Eberswalde im ZALF e. V.: „Petrogalli Artur“: (internet).
 Slovenský biografický slovník

Kategória:Slovenskí entomológovia
Kategória:Narodenia v 1850
Kategória:Úmrtia v 1894
Kategória:Osobnosti z Podbrezovej